Kellu jkun Dom Mintoff u l-art li nnegozjaw uliedu Yana u Anne biex Daphne tikteb artiklu imqanqal dwar l-ambjent. Dwar art li kellha tibqa' barra iż-żona ta' żvilupp imma daħħluha. Mhux soltu li qalba taħraqha għall-ambjent! Miraklu? Talbet inkjesta għax hu skandlu kif art li sal-1989 kienet barra miż-żona ta' żvilupp, mill-1989 il-quddiem setgħet tinbena. Il-pjanta l-ġdida ta' kif setgħet tinbena l-art fiha bħal ħotba, qiesha riedu jdaħħlu biss l-art tal-familja tal-Perit. Naqbel 100% magħha li dik l-art qatt ma messha ġiet permessa li tkun żviluppata. Imma jiena u Daphne motivati minn raġunijiet differenti. Il-motiv ta' Daphne hu Mintoff: għaliha dak li għandu x'jaqsam miegħu Mintoff hu kollu ħażin. Il-motiv tiegħi hu ambjentali: jiena motivat mill-fatt li m'għandniex bżonn bini ta' iktar residenzi għax għandna iktar minn biżżejjed. Bħalissa għandna il-fuq minn 70,000 post residenjali vojt u żgur li m'għandniex bżonn iktar. L-art b'faċċata fuq Triq iż-Żejtun Marsaxlokk daħlet fl-ischeme tal-bini fl-1989. Dakinnhar iddaħħlu fl-ischeme tal-bini kwantitajiet kbar ta' artijiet imxerrda ma Malta kollha. Uħud kien jagħmel sens li jidħlu. Oħrajn le. Irrispettivament ta' min huma. Mhux ta' ulied il-Perit Mintoff biss. Ta' l-oħrajn ukoll. Għalhekk mhux skandlu. Iżda skandli. Plural mhux singular. Jiena u Alternattiva Demokratika interessati fil-plural, mhux fis-singular. Imma Daphne hi interessata biss u esklussivament fuq il-każ ta' Marsaxlokk. Hekk jidher ta' l-inqas. Dawn l-iskandli ma sarux biss fuq art f'Marsaxlokk. L-anqas ma saru biss fl-1989. Saru ukoll taħt id-direzzjoni ta' George Pullicino fl-2006 b'dak il-proċess magħruf bħala " ". Bħala riżultat ta' dan il-proċess kompliet tiżdied l-art li tista' tinbena madwar Malta kollha. Anke dwar dan saret spekulazzjoni. Anke hawn kien hawn pluralita' ta' skandli. Imma dakinhar il-miraklu kien għadu ma sarx. Alternattiva Demokratika u l-għaqdiet ambjentali biss fetħu ħalqhom! Ħaddiehor żamm għajnejh magħluqa, meta messhom huma miftuħin beraħ il-ħin kollu. It-tnejn li huma. Imma l-miraklu ta' kuxjenza ambjentali ta' Daphne għalissa jidher li hu limitata għal Triq iż-Żejtun Marsaxlokk.